Ngohe Aromatawai: Māui tinihanga

**Paerewa Paetae Ngā Mahi a te Rēhia 91851:** Te tātari i te panonitanga o ngā huānga toi rēhia

**Aronga:** Ngā Mahi a te Rēhia 3.2B v1

**Whiwhinga:** 4

**Te Horopaki**

Ko tāu nā mahi he whakarite kauhau e āta wetewete ana i ngā mahi a te kaiwhakawā, i ōna piki me ngā heke, i tōna ataahua hoki. Ka aro koe ki tētahi whakataetae kapa haka ka tū ahakoa te reanga, ahakoa te taumata.

Ka rangahau koe i te ao whakawā, ka aro koe ki ngā rā o mua me te hītori, ki ngā mahi o āianei, ki ngā panonitanga hoki.

Ka aromatawaingia tāu tātari i ngā panonitanga o ngā huānga toi rēhia i roto i te ao whakawā.

**Hei Mahi**

Kōwhiria tētahi whakataetae kapa haka tāu e ngākaunui ai.

Rangahaua ngā ture whakawā e hāngai ana ki te ao whakawā me te whakataetae kapa haka kua whiriwhiria.

Tātari i ngā momo tikanga, ngā ture me ngā waeture mō te whakawā i ngā rā o mua, i ēnei rā hoki.

Arotakengia ngā kitenga kia mārama ai ngā panonitanga.

Tātari ngā āhuatanga hou, ngā āhuatanga rerekē o te kaiwhakawā mai i tōna tīmatanga tae noa ki tēnei wā.

Māu ngā kōrero kua hua mai e wānanga kia whai māramatanga ki tōna tikanga.

Whakatakoto āu tuhinga, āu kōrero, āu pikitia hoki hei tāpiri ki te kauhau e whakaatu ana i ngā panonitanga o ngā huānga toi rēhia i roto i te ao whakawā.

**Taunakitanga: Ngā Mahi a te Rēhia 91851 Māui tinihanga**

|  |  |  |
| --- | --- | --- |
| **Taunakitanga mō te Paetae** | **Taunakitanga mō te Kaiaka** | **Taunakitanga mō te Kairangi** |
| Ka matapaki i te āhua o ngā huānga toi o mua, o āianei hoki, i roto i tētahi horopaki. Ka matapaki i ngā take i whakarerekēhia ai ētahi huānga. Ka whakatau whakaaro mō te āhua o ngā huānga toi o anamata, ka taunaki ai.  *Hei tauira:*  *Kua kōwhiria tētahi whakataetae kapa haka hei kaupapa kōrero.*  *Kua whakamārama mai i ngā āhuatanga o te kaiwhakawā i taua whakataetae.*  *Kua whakamōhio mai i ngā kōrero e tika ana mō te orokohanga o ngā mahi kaiwhakawā.*  *Kua hoatu whakaaro he aha i rerekē ai ēnei mahi.* | Ka mātau te whakatau whakaaro mō te āhua o ngā huānga toi o anamata. Ka matapaki i ngā hua wā poto, hua wā roa o ngā panonitanga, ka āta taunaki ai.  *Hei tauira:*  *Kua whakaatu māramatanga i roto i ngā mahi a te kaiwhakawā mā te whakawete i ngā panonitanga o ngā mahi kaiwhakawā.*  *Kua whakawete i ngā hua kua puta mai i ngā panonitanga o te ao kaiwhakawā, arā, ngā hua mō ngā rangi tata nei me ngā hua mō ngā tau e heke mai.* | Ka tino mātau te whakatau whakaaro mō te āhua o ngā huānga toi o anamata, tae atu ki ngā āhua o roto, o waho hoki e whakarerekēhia ai ngā huānga. Ka matapaki i ngā hua whānui e puta mai i ngā panonitanga, me ngā urupare ka taea ki aua hua.  *Hei tauira:*  *Kua tātari i ngā āhua o roto o te kaiwhakawā e whakaatu ana i ngā panonitanga kua hua mai.*  *Kua tātari i ngā āhua o waho kē o te kaiwhakawā e whakaatu ana i ngā panonitanga kua hua mai.*  *Kua whakaatu māramatanga i roto i ngā mahi kaiwhakawā mā te āta wetewete me te matapaki i ngā kōrero kua puāwai mai i te tātaritanga o ngā panonitanga.* |